# RÚBRICA DEL PLA DE PROJECTE

## Quin és el seu objectiu?

El pla de projecte és el document que recull les conclusions de la fase de planificació del projecte.

Els seus objectius són:

* Comunicar l’abast i els objectius del projecte de manera clara i concisa.
* Deixar clar quins són els recursos materials i humans de què es disposa.
* Definir un calendari.
* Descriure com es garantitzarà la qualitat i el control dels canvis.

## Quins elements ha d’incloure?

### Objectius del projecte

S’han de descriure de manera clara i no tècnica els objectius del projecte, qui es el client del projecte, el seu abast i el seu context.

### Estructura organitzativa

Ha d’incloure una relació dels membres de l’equip i dels seus rols, així com la manera en que interactuaran i s’organitzaran la seva feina.

Tanmateix, ha d’incloure una relació dels mitjans tècnics dels que es disposa per a fer-ho possible, fent especial èmfasi en les eines de control de canvis i manteniment del software de projecte.

### Descripció del sistema

Ha d’incloure una descripció d’alt nivell de les principals funcionalitats del projecte. És important definir les parts del sistema, i les seves entrades i sortides. És molt útil acompanyar la descripció del sistema de diagrames o esquemes explicatius.

S’ha d’acompanyar amb una relació de requisits funcionals correctament definits. Veure a l’annex com es fa una bona captura de requisits.

### Arquitectura i plataforma

El pla de projecte pot incloure l’esbós d’una arquitectura tècnica del projecte, que avança el tipus de tecnologies que es faran servir, i acota les decisions tècniques que es prendran a la fase de disseny tècnic del projecte.

### Planificació del projecte

Ha d’incloure un calendari de les distintes fases del projecte i una relació de les dates en que es lliuraran els diferents entregables de què consta.

### Definició d’entregables

El pla de projecte ha d’incloure una definició clara dels diferents entregables que constituiran l’entrega total del projecte. Per a cada entregable, s’ha de definir un responsable i una llista aproximada del seus continguts.

### Anàlisi de riscos

El pla de projecte ha d’incloure les evidències d’un anàlisi de riscos seriós i amb plans de contingència establerts. Veure a l’annex una descripció més detallada.

## Qui el signa?

El Pla de Projecte ha d’anar signat per:

* Gestor de Projecte
* Propietari del Projecte

Aquests seran els responsables del seguiment i acompliment de les disposicions preses en el document, especialment del lliurament en temps i forma dels diferents entregables.

## ANNEX – Enginyeria de requisits

**Un requisit funcional és una descripció del que un sistema ha de fer, especifica alguna cosa que el sistema entregat ha de ser capaç de realitzar.**

Una col·lecció de requisits descriu les característiques o atributs del sistema desitjat. **S’omet el com** ha de ser la implementació concreta del sistema, ja que això ha de ser decidit en l’etapa de disseny tècnic del projecte. Els requisits tècnics han de ser comprensibles i verificables pel client, que és un agent no tècnic.

Els requisits ben formulats han de satisfer diverses característiques. Si no ho fan, han de ser reformulats fins a fer-ho:

* **No ambigu**: el text ha de ser clar, precís i tenir una única interpretació possible.
* **Concís**: ha de redactar-se en un llenguatge comprensible per totes les parts implicades en el projecte, però sense deixar cap aspecte important fora dels requisits.
* **Consistent**: cap requisit ha d’entrar en conflicte amb un altre requisit. Tanmateix, el llenguatge fet servir per a redactar els requisits ha de ser també consistent.
* **Complet**: els requisits han de contenir tota la informació necessària per a descriure el sistema, sense remetre a altres fonts externes que els expliquin en detall.
* **Assolible**: un requisit ha de ser un objectiu realista, que sigui possible assolir amb el temps i els recursos disponibles.
* **Verificable**: ha de poder-se verificar amb absoluta certesa si un requisit ha estat satisfet o no. Aquesta verificació pot obtenir-se per mitjà d’inspecció, d’anàlisi, de demostració o de *testing*.

## ANNEX – Anàlisi de riscos

L’anàlisi de riscos és un treball reflexiu d’anticipació dels riscos inherents a un projecte que s’ha de desenvolupar en un temps i amb uns recursos determinats. Els resultats d’aquest anàlisi es recullen en una taula que ha de llistar els riscos detectats, donant per a cada un d’ells la següent informació:

* **Risc detectat**
* **Probabilitat** de que ocorri (Baixa, Mitjana, Alta)
* Nivell de **gravetat** del seus efectes (Insignificant, Tolerable, Seriós, Catastròfic)
* **Pla de contingència**: és a dir, què es preveu fer, en cas que el risc es materialitzi, per a atenuar els seus efectes.

Les variables de probabilitat i gravetat de cada risc defineixen el nivell del risc: Baix, Mitjà, Alt.

